Daou lapous !


(E ti ar medisin-dent. Eun nor a-gleiz ; eun nor a-zehou ; eun nor dirag. Eur reñkennad kadoriou. Den ebed. Jakez a deu tre, nehet a-walh). 

Jakez

Salud d'an oll ! Mad an traou ganeoh ? Ganin-me ema yah an tamm, dre hras Doue. Amzer fall a zo deom, avad, ma Jezuz. Ya ! (Neuze e taol evez en-dro dezañ hag e wel n'eus den ebed). Sell ! Setu-me da vad o konta kaoz d'ar hadoriou. Da beleh eo eet an dud en ti-mañ ? Den ebed er gêr ? (An nor a zigor war an tu kleiz hag ar vatez a deu tre).

Ar vatez

Demad, aotrou Jakez ! Da glask an tenner-dent oh deut ? 

Jakez

Demad, Filomena. Ya, plahig paour. Med n'eo ket evidon. Gwillou an hini a zo klañv gand eur hildant brein. 

Ar vatez

Med e peleh ema Gwillou ? En e wele eo chomet ? 

Jakez

N'eo ket. Er-mêz ema. Eur gasadenn am-eus bet o tegas anezañ amañ. Gwasoh eged kas eur vuoh koz ouz penn eur gordenn da foar ar Pont. 

Ar vatez

(a hoarz). Aon en-deus Gwillou sur a-walh ?

Jakez

Aon 'n-eus ket aon... en-deus... hep kaoud aon e gwirionez, daoust dezañ da veza aonig a-walh. An aotrou Pilpouz a zo e-kreiz e labour ? 

Ar vatez

Ya. Da vad ema o firbouchal e genou mestr Kerlaeron-an-Trest, abaoe eun eur 'zo. 

Jakez

Abaoe eun eur 'zo ? O ! ma Doue 'ta ! Ken diêz-se eo tenna eun dant ? Koulskoude, gwechall, marichal ar Parkou ne veze ket pell o chinta daou pe dri er-mêz gand an durkez vraz. E !... droug a ra, merhig ? 

Ar vatez

N'ouzon ket mad, aotrou Jakez, med a-wechou e klevan blejadennou spontuz a-dreñv an nor. 

Jakez

(strafuillet). Peseurt dor ? Homañ ?

Ar vatez

Ya, honnez.

Jakez

(a ra eul lamm pell deuz an nor). Aze ema ?

Ar vatez

Ya, aze ema.

Jakez

O ! ayou !... Mond a ran da lavared da Willou dond e-barz, hañ ? 

Ar vatez

Kerzit ! Hag azezit ho-taou war eur gador da hortoz. Ne bado ket pell. 

Jakez

Trugarez, Filomena. Eur plahig vad oh. Mond a ran da glask an amprevan all. (Ha Jakez er-mêz. Ar vatez en-dro d'he hegin. A-benn eun hanter-vunutenn, e klever Jakez). 

Jakez
Deus tre, Gwillou, arabad kaoud aon, ma mabig. (War an ton braz, goude beza skarzet e houg). Gwillou, an den a zo lakeet war an douar evid gouzañv poaniou braz. Red eo deom soñjal atao penaoz ar vuhez a vefe re vrao ma n'on-defe ken nemed debri traou mad, eva traou kreñv, tana ar horn-butun ha kousked c'hweg dindan eur holhed pluñv. Gouzoud a rez, abaoe eo bet skarzet kuit or herent kenta Adam hag Eva deuz Baradoz an Douar, an den a dle ober pinijenn evid gonid... (E-keit-se eo bet gwelet Gwillou o tond er zal, gwall-hoeñvet e chod, eur mouchouer gantañ en-dro d'e benn). 

Gwillou

Jakez, perag e kemerez ton braz an aotrou person er gador-brezeg evid kentelia ahanon. N'emaom ket en iliz, emichañs, med e ti ar medisin-dent. Ha me, n'emaon ket o vond da goves, med da denna eur hildant brein hag a ra droug braz din eiz devez 'zo. Rag-se, dalh ganit da brezegenn ha prest din da vouchouer, mar plij. Ma hini a zo o terhel din ma genou, e-giz ma welez. 

Jakez

           Perag eur mouchouer ? 

Gwillou

Evid seha ma fri. 

Jakez

N'eo ket en da fri az-teus droug, genaoueg, med en eur hildant koz. 

Gwillou

Gwir eo, med bep tro m'am-eus droug, genaoueg, ma fri en em lak da zivera spontuz. N'ouzon ket perag, med e-giz-se ema an traou.

Jakez

Mad ! Del ar mouchouer, ha skarz da fri mad. 

Gwillou


(Skarza a ra eun tammig e fri). Ayou !!! 

Jakez

Petra 'zo c'hoaz? 

Gwillou
            Bep tro ma skarzan ma fri, am-eus droug em dant klañv.

Jakez

Red eo gouzañv, am-eus lavaret dit, Gwillou baour. Skarz da fri eur wech c'hoaz, stard, e-leh chom da chucha e-giz ar vugale vihan, a vez atao kleier amzer Fask a-istribill ouz o muzellou. Ale ! Stard, seiz kant barrikenn ! 

Gwillou

(Skarza 'ra stard). Ayou !! Ar wech-mañ ema ma fenn o seni gwasoh eged eur horn-boud. Eet on bouzar. Jakez, ne glevan mui netra, netra 'grenn. 

Jakez

Biskoaz n'am-eus gwelet eun den egizdout, Gwillou. Pa skarz e fri eur wech, en-deus droug en e zant, pa skarz anezañ diou wech, e teu bouzar e-giz eur pod. Ma skarzfe anezañ eur wech all c'hoaz e teufe kamm sur a-walh. A ! A ! A !

Gwillou

Perag emaout c'hoaz o c'hoarzin, Jakez ?

Jakez

Te a lak ahanon da hoarzin gand da ardou, Gwillou Vihan. Seh da fri eur wech c'hoaz 'ta, ma vo gwelet petra a hoarvezo. 

Gwillou

(Bouzar). Ya, gwir eo. Poent eo d'ar glao dond, a-hend-all ne vo ket geot ken da rei d'al loened. 

Jakez

Petra ? Me lavar dit : seh da fri eur wech c'hoaz ! 

Gwillou

Feiz Doue, ya. Seh eo an amzer. Abaoe pezavare n'eus bet beradenn hlao ebed, Jakez ? 

Jakez

Penn pod-houarn ! Me a gaoze dit deuz da fri, ne ran forz ebed gand ar glao. Da fri, Gwillou ! Seh da fri ! 

Gwillou

Tri, tri devez ! N'eus nemed tri devez c'hoaz ? Sell 'ta ! O ! Jakez, muioh a zo, kalz muioh. 

Jakez

Piou a gomz deuz tri devez ? Da fri, a lavaran dit. Da fri !!!

Gwillou

Ya, ya, tri miz... O ! nann, Jakez paour ! Tri miz 'zo n'eus ket bet glao ? N'eo ket posubl ? N'emaout ket mad ganti, paotr koz. Lakom teir zizun d'ar muia. 

Jakez


Ken bouzar eo hag eur votez-ler. Ne glev ket eur veradenn, ar paour-kêz. Me a ranko seha e fri dezañ ma-unan. Ale ! C'hwez eun taol mad ! 

Gwillou

(En em zivenn a ra). Leusk ahanon, Jakez, penn sod a zen ! (Eur skarzadenn a-zoare). 

Jakez

Ya ! Deut out a-benn ? 

Gwillou

A ! Jakez, kleved a ran en-dro. Distanket eo ma diouskouarn. Ayou ! Ayou ! 

Jakez

Petra c'hoaz ? 

Gwillou

Bremañ am-eus droug em dant adarre, Jakez paour. Marteze, m'am-bije bet eur banne hini kreñv ! 

Jakez

Peoh ! Heb dale e teuio da dro. Ar medisin ne vezo ket seizdaletoh o lemel an dant brein er-mêz deuz da henou. Ha da houde, e vi fresk, ken fresk hag eur paotr yaouank. Azezom ! (Azeza a reont). 

Gwillou

Jakez, gwir eo ? Lod a lavar penaoz e varver a-wechou gand an droug-dent ! 

Jakez

Eur wech, d'an nebeuta, eo c'hoarvezet an taol. 

Gwillou

Eun den o vervel gand an droug-dent ? O ! ma Doue 'ta ! 

Jakez

Feiz, e-giz-se ema an traou. An aotrou Sparfell, deuz maner Keristribill, eun devez, en-doa eun droug-dent spontuz... 

Gwillou

Ha... Hag eo... maro ? 

Jakez

Gortoz 'ta, ma kontin dit. Setu an aotrou a gemeras e wetur-dre-dan, hag en hent evid mond da gaoud ar medisin, ar buanna ma helle. 

Gwillou

Hag eo... maro, pe... pe... n'eo ket ?

Jakez

Ya. Maro eo. War an taol.

Gwillou

War... war an taol ? O ! Yaou !!!

Jakez

Ya. Petra 'fell dit ! Eun den n'eo ket kalz a dra eneb eun ti mein.

Gwillou

Eneb eun ti mein ?

Jakez

Ya. Ken buan ez ee war an hent gand e wetur ma ne deuas ket a-benn da drei mad e korn-tro an Troh-Yalh. Ha setu-eñ mond d'en em flastra, gwetur hag all, war dal eun ti mein a zaou estaj.

Gwillou

(O c'hoarzin). A ! A ! A ! Ayou !!

Jakez

Petra c'hoaz ?

Gwillou

Bep tro... bet tro ma c'hoarzan am-eus droug em dant.

Jakez

Gwillou, Gwillou, n'out ket fur a-walh.

Gwillou


Fur pe zod, gouzoud a ran mad, an aotrou Sparfell n'eo ket maro gand an droug-dent. 

Jakez

Eo, maro eo, droug-dent hag all. 

Gwillou


Ya, med ma droug-dent-me a zo war droad. A ! A ! A ! Ayou !!! 

Jakez

Gwillou, ma vefen-me en da blas, ne hoarzfen nemed d'an eun ha tregont a viz c'hwevrer. 

Gwillou

Nemed d'an eun ha tregont... A ! A ! A ! Jakez, te a zo eur maout evid ar goaperez. A ! A ! A !... Ayou! ! 

Jakez

A ! nann, siwaz ! Ma vefen eur bugel a hweh miz, n'am-befe kildant ebed. 


(Kleved a reer eur chouadenn spontuz a-dreñv an nor. Jakez a ra eul lamm).
Gwillou

Klevet az-teus, Jakez ? Piou en-deus blejet ?

Jakez

Piou ? Den nemed an hini a zo o houzañv poaniou kriz en tu all d'an nor, war gador houarn ar medisin ! A ! Gwillou, e oan da vad o lavared dit, an den paour a zo lakeet war an douar evid ober pinijenn. Ar Purgator, Gwillou, ar Purgator eo a zo a-dreñv an nor ! 

Gwillou

Neuze, ma komprenan mad, Jakez, an den a zo o vlejal en tu all d'an nor ema ar medisin war e dro. 

Jakez

(Poan dezañ lonka e grañch). Ya. Arabad eo din kuzad netra dit, Gwillou. 

Gwillou

(O sevel e benn-adreñv diwar ar gador). Med, neuze, Jakez, ar medisin a ra droug pa denn eun dant ? 

Jakez

Ya, Gwillou, kalz droug a-wechou, siwaz d'ar vizer. 

Gwillou

(En e zav). O ! O ! Eom kuit dioustu d'ar gêr. Ne dalvez ket ar boan gortoz bremañ. 

Jakez


(O krena). Perag ? Aon 'teus, Gwillaouig ?

Gwillou

Aon, aon am-eus hag aon n'am-eus ket. Med petra a honezin en eur jom amañ ? Bremañ am-eus droug gand ma dant klañv. Ar medisin a raio droug din en eur lemel anezañ er-mêz. Droug evid droug, koulz eo din derhel ganin ma dant hag an daou-hant lur a gousto din an taol. 

Jakez

Gwir eo. Med eur wech lamet kuit an dant, n'az-to ket droug ebed mui beteg fin da vuhez. 

Gwillou

Hañ ! Beñ, Jakez, pa zoñjan mad, an droug dant-se n'eo ket ken displijuz-se. Nann ! Ha memez, memez, poan am-mo pa ne vo ket mui an dant brein-ze o tana din strad ma genou. Ya, keuz am-mo d'an dant-se. Derhel kompagnunez din a ra. 

Jakez

Aon 'teus, Gwillou. O klask troiou emaout. Ta ta ta ! Te a jomo amañ beteg ma vo lamet kuit an dant-se. 

Gwillou

Brao eo dit, Jakez, rei kenteliou din. Me a garfe gweled ahanout gand eun dant brein o vralla dindan da deod. 

Jakez

(Strafuillet). Eun dant brein ! O boulienn hurun ! Ne hellfen ket gouzañv kement-se. Eun tenn fuzul kentoh.

Gwillou

A ! A ! A !... Ayou ! Me am-eus aon, marteze, Jakez, med, da vihanna, leh am-eus da gaoud, ha digarez mad. Med te az-teus aon ivez, ha koulskoude n'az-teus dant brein ebed. 

Jakez

Me, aon ? Me am-eus aon ? 

Gwillou

Ya, aon du. Sell peseurt liou a zo warnout 'ta ! Bremaig, p'eo kroget an den da vlejal, a-dreñv an nor, out deut glaz-kaol, ya, etre glaz-kaol ha liou ar haoh-marh. Ha bremañ c'hoaz out gwenn paper. Aon 'teus ! 

Jakez

(a zav en e zav). N'am-eus ket eur vogedenn aon, seiz kant... 


(Eur vlejadenn all a-dreñv an nor. Jakez a gouez war ar gador, hanter-varo. Gwillou ivez). 


Ya, mad, aon am-eus. Petra ober ? Kreñvoh evidon eo : pa glevan ar paour-kêz diaoul-ze o houlenn e vuhez, e kredan koueza e sempladurez. 

Gwillou

Mad, Jakezig, me am-eus aon ivez. 

Jakez

Gwillaouig, ni on-eus aon on-daou. Gwell a ze. Peogwir om daou o houzañv, n'eus mui nemed hanter aon da bep hini. (Harzal a reont da hoarzin). 

Gwillou

Selaou, Jakez, marteze e vefe gwelloh deom mond d'ar gêr. 

Jakez

Ya. Hag en eur vond dirag ti Lom Fri-Butun, ni a droio d'eva eur banne hini reud, hini stard. Gwellaad a raio d'ar hildant, me 'gred. 

Gwillou

Eom, Jakez. 


(Hag o-daou goustadig war-du an nor da vond er-mêz. Med dor ar medisin a zigor hag an aotrou Pilpouz a houlenn, a vouez rust) :
An aotrou Pilpouz

Tro piou eo ? Hastit buan ! 

Jakez

Aotrou Pilpouz, ni a zo faziet. Ni a oa deut d'ar vourh da glask had melchon ruz. 

Gwillou

Hag e-leh mond da di ar marhadour melchon ruz, ni a zo deut da di ar medisin. 

Jakez

Ha koulskoude, n'om ket klañv, mod ebed, aotrou Pilpouz. Hañ, Gwillou ?

Gwillou

Mod ebed. Ni a zo yah-tach, yah-pesk, A ! A ! Ayou ! 

Jakez

Penaoz e ya ho kwreg, sañsemant, aotrou medisin ? Hag ar vugale ? Mad-tre, sur a-walh ? Bugale eur medisin ne vezont morse klañv. 

Gwillou

Nann, sur. A-hend-all, ne dalvezfe ket ar boan kaoud eun tad medisin, evel just. 

Jakez

(O vond war-du an nor). Brao eo an amzer, aotrou. Eun tammig re zeh marteze. 

Gwillou

Glao a raio. A-raog pell amzer. Bep tro ma tosta ar glao, ma dant brein a ra din eun droug spontuz. 

Jakez

(O sacha war vañch Gwillou). Peoh 'ta  amziod ! Kenavo, aotrou medisin ! M'ho-pefe gwerzet had melchon ruz, on-defe prenet eun hanter-gartouron diganeoh. Med peogwir ne rit nemed tenna an dent, n'on-eus netra d'ober en ti-mañ. 

Jakez

Kenavo, aotrou, hag eur wech c'hoaz, m'ho-pefe gwerzet had melchon ruz... (Da Willou). Ale, Gwillou, er-mêz ! (Skei a ra eun taol war chod Gwillou, hag hemañ da vlejal). 

Gwillou

Ayou ! Taol evez 'ta, daouarn yod ! Me a garfe gweled ahanout gand eur hildant brein en da henou ! Egizdon. N'eo ket gwir, aotrou ? Ar re n'o-deus bet biskoaz eur hildant o tana anezo noz-ha-deiz... 

Jakez

Melchon ruz, Gwillou, melchon ruz. Kenavo ! O ! Biskoaz kemend-all ! 


(Ar medisin a zav e zivreh d'al laez hag a hej e ziouskoaz). 

PAGE  
1

